khistorydata/jeongjo-sjw-relations huggingface dataset:
정조 6년
壬寅十一月初七日辰時。上御誠正閣。大臣兵判將臣抄啓文臣親試課講同爲入侍時。領府事金尙喆。領議政徐命善。左議政李福源。兵曹判書徐有隣。訓鍊大將具善復。禁衛大將李敬懋。御營大將李柱國。試官原任提學李徽之。一直提學鄭志儉。二直提學徐有防。原任直提學沈念祖。原任直閣李秉模金宇鎭徐鼎修。右承旨李在學。右副承旨沈有鎭。同副承旨李時秀。假注書李敬行。記注官金建修金鳳顯。以次進伏訖。上曰。漢城府官員退去。下直守令入侍事。分付。賤臣承命出傳。漢城府官員。與慶興府使趙榮儉。鎭安縣監李集星。殷山縣監尹在醇。江東縣監沈樂洙。洪川縣監李最源偕入進伏。上曰。以次進前。榮儉進伏。上下詢職姓名。命誦七事。上曰。爾除外任幾次乎。榮儉曰。再次矣。上曰。爾往善治也。集星進伏。上下詢職姓名。命誦七事。在醇進伏。上下詢職姓名。上曰。此是曾經侍從。不必問七事也。樂洙進伏。上下詢職姓名。最源進伏。上下詢職姓名。命誦七事。命時秀宣諭訖。命退。上曰。聞右相入來云。入侍事。分付。賤臣承命出。與金熤偕入進伏。在學讀奏抄啓文臣入門單子十人。命以七言四韻律詩包橘。五言四韻律詩獻芹懸題。上曰。日氣甚寒。抄啓文臣等出坐於司謁房而製進。令各傳食。可也。命書傳敎曰。副提學批下。卽爲牌招會圈。上曰。新除授玉堂牌招。出榻敎命善曰。注書被薦人李度謙。聞已終制。而拘於院規。不得付職云。在前如此之人。多有陞六區處之例。李度謙。依例陞六。何如。上曰。依爲之。出擧條上曰。李度謙。今日政。付職事。分付。賤臣承命分付。上曰。發賣之意。專爲貧民。而聞貢市堂上之言則落漏者多有怨言云。故纔以廣抄之意。申飭五部矣。命善曰。精抄之際。或不無落漏之弊。而聖念特軫均被之惠。如是申飭。誠至當矣。命有隣進前。上曰。今番發賣。誠出爲都民散貸之意。而抄戶之際。貧窮者見漏。富饒者反占。則有非荒年懋實之政。故提飭京兆及五部矣。卽聞部官。不知朝家之本意。過於簡抄。貢人之名在貢案而一年所受。不過略干之米者。市井之身。有廛號而逐日經營。未得刀錐之利者。謂以貢人市井。一倂拔去。以言乎各營門軍卒。則待年之軍。無料之卒。謂之營門所屬。使不得入錄。以言乎士族及凡民則瓦家數間之類。衣服成樣之人。曰有食根。亦使不得入錄。而慮其稱冤。無數操切云。事之寒心。莫此爲甚。日前傳敎。已示予意。而所謂貢人市人。豈無有名無實頷顑呼饑之人。所謂軍卒。豈無有役無料貧殘失業之類。雖居數間瓦家。而其中則甔石之空者有之。雖着一件衣服。而其實則甁罌之乏者有之。此若見漏。安用發賣爲哉。卿旣兼貢市堂上。又在本兵。須以朝家本意之筵席所承聞者。曉諭坊曲。仍自本司。嚴飭京兆及五部。凡係有祿有料者外。勿拘名色。一從貧富毋濫毋漏。着意抄戶。俾無如前錯誤擧行之弊。可也。出擧條命書傳敎曰。注書趙興鎭。出六調用。上曰。趙興鎭。今日政。付職事。分付。賤臣承命分付。命退。諸臣退出有頃。命持試券入侍。諸臣進伏。上命考試券訖。上曰。洪仁浩今番兩張巨魁而連三次居首。誠異矣。命善曰。果爲壯矣。命書傳敎曰。何時出牌。尙無動靜。當該玉堂。先遞差後禁推。命抄啓文臣進講詩傅生民之什。上曰。不必呼名。以座目次進講。可也。上曰。今日製而又講文義。則只問數處而收栍。可也。李益運進講。上下詢文義。益運對曰。云云。徽之又問文義。益運曰。云云。朴宗正進講。上下詢文義。宗正曰。云云。徽之又問文義。宗正對曰。云云。李顯默進講。上下詢文義。顯默對曰。云云。徽之又問文義。顯默曰云云。李東稷進講。上下詢文義。東稷對曰。云云。徽之又問文義。東稷曰。云云。金載瓚進講。上下詢文義。載瓚對曰。云云。徽之又問文義。載瓚曰。云云。李祖承進講而誤讀。李錫夏進講。上下詢文義。錫夏對曰。云云。徽之又問文義。錫夏曰。云云。洪仁浩進講。上下詢文義。仁浩對曰。云云。徽之又問文義。仁浩曰。云云。曺允大進講而誤讀。李魯春進講。上下詢文義。魯春對曰。云云。徽之又問文義。魯春曰。云云。上曰。後次則自蕩卷至魯頌。當取文義。以此知悉。可也。命退。諸臣以次退出。
정조 6년
壬寅十一月初七日辰時。上御誠正閣。左承旨入侍時。檢校直閣徐鼎修。左承旨徐有防。假注書李敬行。記注官金健修金鳳顯。以次進伏訖。上曰。注書出去。政事望筒持入。賤臣承命出外。催促政事。未及回奏。諸臣退出。
정조 6년
壬寅十一月初七日未時。上御誠正閣。司僕一提調入侍時。一提調徐命善。右承旨李在學。假注書李敬行。記注官金健修金鳳顯。以次進伏訖。上曰。注書出去。館錄擧行與否持入。賤臣承命出。回奏曰。今方抄出而未及正書云矣。上曰。自昨夜已有飭敎。而何其遲滯耶。更爲催促。賤臣承命出。回奏曰。今則已爲正書。而備員然後開座。故自爾遲滯云矣。命命善先退。上曰。注書出去。館錄更爲催促。賤臣承命出。回奏曰。今方會圈云矣。命退。諸臣以次退出。
정조 6년
行都承旨嚴璹藥院直。左承旨徐有防內閣進。右承旨李在學坐。左副承旨未差。右副承旨沈有鎭坐直。同副承旨李時秀坐直。注書李祖承藥院直一員未差。假注書李敬行仕直。事變假注書金致泳仕。
정조 6년
傳于李時秀曰。大臣入侍事傳諭。
정조 6년
傳于李在學曰。大臣以下竝入侍。
정조 6년
傳于李時秀曰。兵曹判書監印堂上入侍。
정조 6년
傳于李時秀曰。右承旨與戶曹判書入侍。
정조 6년
傳于李時秀曰。莫重入啓。文書遺漏。當該承旨遞差。
정조 6년
李時秀。以議政府司錄。以三公意啓曰。今日都堂錄圈點時。右參贊徐有慶。稱病不進。令政院稟旨牌招。以爲備員進參之地。何如。傳曰。允。
정조 6년
傳于李時秀曰。右參贊徐有慶許遞。
정조 6년
傳于李時秀曰。飭已施。前判書李命植敍用。
정조 6년
傳于李時秀曰。參贊前望單子入之。待下批牌招。先參坐後謝恩。
정조 6년
參贊前望單子入之。李命植落點。
정조 6년
有政。吏批。判書金華鎭進。參判李在協進。參議沈念祖進。右副承旨沈有鎭進。以洪仁浩爲校理。李魯春爲副校理。嚴思憲爲修撰。吳泰賢爲副修撰。李甲龍爲直講。金載億爲漢城主簿。徐有元爲谷山府使。鄭淵淳爲安邊府使。王漢禎爲德源府使。
정조 6년
兵批。判書徐有隣進。參判沈頤之病。參議鄭宇淳病。參知柳誼入直進。同副承旨李時秀進。以兪碩柱爲武兼。洪樂命鄭民始爲知事。金履禧爲曹司五衛將。
정조 6년
李時秀。以弘文館言啓曰。本館下番。姑降入直。事甚未安。今日政。新除授玉堂。待下批仍卽牌招。以爲推移入直之地。何如。傳曰。允。
정조 6년
以校理洪仁浩。副校理李魯春。修撰嚴思憲。副修撰吳泰賢牌不進罷職傳旨。傳于李時秀曰。只推。
정조 6년
傳于李時秀曰。未下直守令。當日辭朝。
정조 6년
李時秀。以內醫院官員。以都提調提調意啓曰。原春道貢參。日前捧上。而其所品劣。與前無異。糊膠付尾之屬。或截或削。艱辛鳩聚。僅僅收捧者爲九斤十三兩零。而其餘則專無近似於藥用者。不得已退送矣。向來筵稟申飭。不啻諄複則作奸裏面之不爲外著者。雖可諉之於未及覺察。外面之糊付細尾者。有目可見。點擇何難。而曾不照檢。苟然充數。致此退送之數。至於五斤零之多。若念御供事體之重。豈至若是泛忽。當該道臣罷職。各道審藥之定送。專爲進上藥材照管監封之責。而人蔘一種之外。各樣草材之易於措備者。俱以劣下不成樣者。苟充來納。尤極駭然。當該審藥。令該曹照律嚴處。何如。傳曰。允。監司推考。
정조 6년
李時秀啓曰。諸道馬兵都試設行形止。幾皆來到。獨於摠廳無皁白。近來摠使不造公會。久矣。此等戎務。亦皆抛棄。何也。其委折。待明朝自政院問啓事。命下矣。問于摠戎使李昌運。則以爲。本廳屬四鎭營馬兵都試。依新定式十月內。當爲設行。故前期知委矣。南陽水原。以尤甚邑。待明秋退行事。有所頉報。故以師律有嚴。不可違越。刻日設行之意。申飭題送。而若是之際。自爾稽滯。水原。以今月二十五日。開場形止報來。故合試啓聞。因此遲延。致勤問啓。惶恐待罪云矣。敢啓。傳曰。知道。
정조 6년
傳于李時秀曰。溫陽李春尙獄案。纔下判付。而爲慮瘐死之弊。雖有保授之命。渠弟春大或因渠兄之保放。不卽就捕。則此獄。將無究竟之日。過限後各鎭營將罷拿時。春尙更爲嚴囚事。一體分付刑曹。兩道回啓文案。人定後始乃入啓。必是政院之遲滯。不獨今日爲然。公事遲滯。誠一痼弊。如是之故。每夜不免徹宵。當該承旨。從重推考。
정조 6년
李時秀。以刑曹言啓曰。卽接全羅監司朴祐源移文。則濟州牧定配罪人韓尙得發配關文中。待用刑令該道監司。嚴刑三次事有傳敎。而罪人到配形止。旣自同州馳啓。則前頭刑推一款。亦令同州擧行乎。自本營捉來刑推乎。詳細回移云矣。遠島定配罪人。爲其刑推擧行。來往渡海之際。似必有弊端令該牧使。待用刑擧行。卽爲狀聞之意。發關分付。何如。傳曰。允。
정조 6년
李時秀。以刑曹言啓曰。因李召史擊錚。原情勿施草記。或有一分疑端。更爲參考文案稟處事。命下矣。臣謹將獄案中檢狀。證招鬪鬨根因。參之以前後上言與擊錚原情。以此質彼。細加究閱。必思所以仰副審恤之德意。而蓋此李女之夫朴世根之刺殺李景雲。傷處明的。獄情昭著。實無一毫可疑之端。世根雖以渠則不佩刀。而景雲。以其所佩刀自刺爲言。船人輩之以致敗穀物之見侵。決無容易自刎之理。況屍帳中刃刺之痕。起手在上。收手在下。與無冤錄被刺條。沕合無差。則彼刀此刀之說。元不關於獄情。且世根與景雲相鬨之時。看證正尉。目覩傳言於景雲之妻。而景雲之妻。亦遙見其夫與世根扶執相鬪。卽地顚仆之狀則其所刀刺。非渠伊誰。今於完決三年獄案旣成之後。敢生僥倖圖生之計。敎囑其妻。四次呼籲者。究其情狀。尤極獰頑。罪人朴世根。待用刑各別嚴刑。期於輸情。何如。傳曰。允。
정조 6년
李時秀。以刑曹言啓曰。頃因金召史擊錚。原情勿施草記。或有一分疑端。更爲參考文案稟處事。命下矣。今此考案稟處之命。寔出我聖上求生必死之德意。臣欽仰莊誦。謹取獄案及前後原情。反覆參究。大抵此獄。以其情則金召史之夫金龍大與致死兒金石。同居一閈而其所相詰。不過小兒輩俚語戲劇。則因戲起怒。必無深緊猛打之理。以傷處則屍親金召史招內。金石坐哭於兩石間。而龍大踢其胸膛之狀。渠果目見云。而初覆檢。胸膛初無傷處。只有左後脇傷痕一庫。與屍親所供。已爲相左。而其妻原情中金石。顚仆觸石致傷之語。亦或近似。而以詞證則一村許多人中。終無一人聞聲而出見者。其非大段發怒用力鬪鬨之跡。可以推知。至於龍大所謂金石。食餠成癨致死之說。雖不足準信。以其所用鍼藥觀之。回生散蘇合元。實非破瘀之劑。邀醫人鍼四關。可驗挾食之症。故昨年十二月及今年三月龍大妻金女擊錚時。其時判書臣李命植徐有隣。詳考原案。論列此等疑端。而以其完決有年。獄體至重。不敢遽請傅生。連以勿施覆奏。臣之淺見。亦與兩臣無異。則今於聖敎惻怛之下。不敢曰無疑。而在法官重獄體之道。亦不敢輕議。上裁。何如。判付啓。殺獄成案。惟在傷處詞證。此二事而傷處分明。詞證俱備則又宜因跡參情。求生於必死之中。至於此文案。傷處也詞證也情也跡也無非疑晦之端。減律酌決。似不至失刑。罪人金龍大減死定配。可也。
정조 6년
沈有鎭。以義禁府言啓曰。李命杰李厚謹等。杖八十收贖。奪告身三等。安邁權金潭等。杖一百收贖。告身盡行追奪事草記批旨內。如有功議。各減一等。李命杰。此時遞易可悶。本律以公罪勘放。李厚謹安邁權金潭等。本職旣已汰去。姑爲附過放送事。命下矣。李厚謹安邁權金潭等。姑爲附過放送。而李命杰祖泓。揚武原從功臣寧城君四寸親云。功議各減一等。杖六十。以公罪。收贖放送之意。敢啓。傳曰。知道。
정조 6년
刑曹啓目。粘兎山等殺獄罪人鄭光秀等。獄體至重。臣曹不敢擅便。上裁敎是白乎旀。豊川府殺獄罪人李中阿只段。以原謀照律勘處。何如。判付啓。兎山縣殺獄罪人鄭光秀段。淫奔之女。潛奸之漢。呈官捕捉之路。竟逞積中之忿。設有擅殺之罪。豈無參究之方。況旀已有癸巳年受敎。又有再昨夜判付。由前由後。光秀之無罪。章章明甚。特爲放送事。分付爲旀。文化縣殺獄罪人李菊伊段。喪性之擧。參情爲宜是遣。且於關西此等獄案。亦有酌處之事。今不可一爲一否。考律減死定配之意。一體分付。豊川府殺獄罪人李中阿只段。獄情果如卿曹覆辭是如乎。換定元犯。不是難事。而宥妻囚夫。別無輕重乙仍于。年前審理時。但罪錄啓之道伯。不易原獄之正犯者。非無商量而然。卿等更加參考文案。三堂各出意見。從長指一稟處。以草記擧行爲旀。兎山文化已決處兩囚乙良。待城門開。發關知委該道爲良如敎。
정조 6년
刑曹啓目。粘忠州牧。殺獄罪人李二金。獄體至重。臣曹不敢擅便。上裁敎是白乎旀。洪州牧殺獄罪人李禿乭獄事云云。不可以童豎之遊戲。有所容恕。罪人李禿乭。待用刑各別嚴訊。期於得情爲白乎旀。公山府囚推罪人姜雄伊獄事云云。但人命至重。幽冤當雪。罪人姜雄伊。姑爲牢囚。待用刑各別嚴刑後。照法遠配爲白乎旀。溫陽郡囚推罪人李春尙朴文玉等段。令道臣考律科斷爲白乎旀。逃躱罪人李春大。從速捕捉後狀聞之意。竝以分付道臣。何如。判付啓。大明律。旣有妻妾毆罵夫之祖父母父母而夫擅敎者。杖一百之文。今此二金之罪犯。旣合是律是隱則準律酌決。實爲允當。忠州牧殺獄罪人李二金。依本律勘放爲旀。事出遊戲。病有先祟。容有可議之道。而實因分明傷處狼藉。實爲難決之端是遣。又於屍親各人之招。俱以兒輩遊戲間事。屢次納供。終不變辭兺除良。況旀致死人星福言內。以爲非禿乭之故欲害我。不可以殺人言是如爲有則到今參恕。似不至失刑是遣。道臣結辭中三條疑端。亦甚的確。以此以彼。不必一向滯囚。洪州牧殺獄罪人李禿乭段。令道臣參酌。減律處斷爲旀。景曾之自斃。明是浪死。歸之由我之科。斷以償命之律。求之法文。太不襯貼兺不喩。借使雄伊。眞有潛奸其矣妻吳女之跡是良置。在景曾憤痛之心。手刃奸夫於奸所。亦無所不可是去乙。景曾則反是徒然起疑。徒然自裁。成獄一款。殊涉過重。公山府囚推罪人姜雄伊。準奸未成律。使卽遠配爲有矣。諺不云乎。非汝牛角。何壞我墻。倘無雄伊之昏夜入房。安有景曾之忽地致斃。嚴刑懲治。實合戢盜洩冤之政。待用刑令配所是在。該道道臣親執。各別嚴刑三次。仍令還發配所之意分付爲旀。一人在逃。兩人滯囚。有欠恤囚之道云者。誠如卿曹覆啓結辭。溫陽郡囚推罪人朴文玉。考律科斷事及李春尙。待其矣弟春大捉納後勘放事。竝只依施爲有矣。春尙年已過六十。許久繫獄瘐死可慮。姑令保授。更待結末。成命之下。五鎭營之尙不跟捕。揆以紀綱。極其駭然。自卿曹定期限嚴明分付。使之期於限內捉納。如復過限。各鎭營將。一竝先罷後拿事。卿曹知悉擧行爲旀。殺獄論啓中附論輕罪之囚。差違格例而及今疏放。亦甚無妨。依啓聞兩邑敗船罪人等。竝令還囚本邑。待時準次加刑事。竝以分付爲有矣。今已夜深。待城門開。卽爲行會爲良如敎。
정조 6년
直提學徐有防疏曰。伏以。內閣華銜。奚至於臣身也。臣以地則單寒。以人則譾劣。文學政事。觸處無當。標望聲實。於人最下。凡於緊漫官職。初無可堪之任。而惟我聖上。天地於臣。父母於臣。本末畢露。而一味拂拭。醜拙層生而隨事庇覆。近密之除。殆無虛月。雨露之澤。若偏一身。闔門感激。夙夜誦祝。而涓埃莫效。短長無補。惟以竭蹶殫竭。爲四字之符。有除則膺。有命則趨。未敢一日之言私。惟期半分之圖報。而至若冥進一步。是豈臣夢寐所到也哉。嗚呼。天官佐貳。是何等要路。而處之以臣。瀛洲長席。是何等華選。而擬之以臣。駸駸然進之乎奎壁之府。三歲之間。揚歷已遍。一條之銜。光耀頓添。以臣平日之自期。觀臣今日之所叨。臣安得不惕然却顧。悚然驚懼也。竊伏念我殿下之設置內閣。蓋所以法聖祖之成規。振一代之文敎。時賜晉接而掌雲漢編緝之役。月課講製而任菁莪樂育之責。律以名檢而表率外廷。畀以代撰而黼黻皇猷。則是職也。知識足以備問。學術足以闡奧。持守足以矜式朝著。詞藻足以發揮文明然後。始可以授之不僭。受之無愧。此實聖明之所蕫飭所難愼者。而今忽以千不近萬不似之身。猝然廁之群仙之班。四方之傳笑。姑捨之。內閣設置之聖意。豈亶然哉。近密之列。非不榮也。而臣不敢不竭蹶。天官之貳。非不重也。而臣不敢不殫竭。而獨於此職。上之所以設之也。如彼其重。臣之所以自知也。如此其明。臣何敢一日非其人而居其職也。且況邇來除音之下。華貫顯秩。非臣則卽臣兄也。兄纔爲本兵之長而弟又占榮選之最。私門過福之災。理所必至。以殿下拂拭臣庇覆臣之至慈至渥。曷不少垂終始之恩也。且臣尤有所難安者。本閣之職。初無時原任之別。而歷數僚班。門內之人居多。淸朝妙選。本非一家之私器。而臣家之盛滿至斯。此又非臣必辭之一端也耶。昨日恩召之臨辱也。固當悉暴衷懇。以俟處分。而閣牌體重。不敢違傲。趑趄囁嚅。竟至於抗顔出肅。繼以親試有命。又未免隨衆入參。而反躬循省。自不覺愧汗之透衣也。今始瀝血爲辭。仰瀆崇嚴。伏乞天地父母。念本閣設置之意。諒微臣懇苦之情。亟改臣直提學之任。以安微分。以重公器。千萬顒祝云云。省疏具悉。爾其勿辭察職。
정조 6년
慶尙監司李秉模上疏。答曰。省疏具悉。卿其勿辭。速往欽哉。原疏未下
정조 6년
壬寅十一月初八日辰時。上御誠正閣。大臣將臣吏兵判監印堂上同爲入侍時。領議政徐命善。左議政李福源。右議政金熤。兼刑曹判書具善復。行吏曹判書金華鎭。戶曹判書李性源。兵曹判書徐有隣。吏曹參判李在協。左捕將李柱國。右捕將李敬懋。吏曹參議沈念祖。左承旨徐有防。同副承旨李時秀。記事官李祖承。記注官金健修金鳳顯。以次進伏訖。上曰。左右捕廳從事官及宣傳官吳毅常入侍。賤臣承命出。與捕盜從事官具綜李元謙。宣傳官吳毅常偕入進伏。命善曰。日寒若此。聖體。若何。上曰。一樣矣。命善曰。王大妃殿氣候。若何。上曰。一樣矣。命善曰。惠慶宮氣候。若何。上曰。一樣矣。命具綜等進前。上曰。近來捕廳擧行。極爲慢忽。甚可寒心。當觀勤慢。從有處分。爾等先退。可也。上曰。別軍職王漢禎。使之待令。賤臣承命出傳。上曰。緹騎四出。人心之騷撓。可以知之。至於陽孟之間。便作賊藪。須得剛明之人。可保無慮。而見任兩倅。實甚可憫矣。命善曰。德源無異於陽孟。而比兩邑。尤爲緊要矣。有防曰。德源。壤接元山。自來逋盜之藪。雖在平常之時。每有竊發之慮。況此時乎。臣以北評事。往來北關。詳知此弊。故敢此仰達矣。上曰。大臣之意。何如。命善曰。臣亦知此弊。故俄有所奏矣。命書榻敎曰。德源府使兪碩柱。遞付京職。又命書傳敎曰。政事。當日爲之。上曰。王漢禎如已待令。使之入侍。賤臣承命出。與王漢禎偕入進伏。上曰。德源府使。已命首擬。蓋爾近侍之人。孰知今番鞫事故耳。爾須當日下去。可也。命退。有隣曰。衛將所外差備軍。一體作貢事。筵稟定奪矣。本所不可無主管之人。五衛將。今適有窠。名以曹司五衛將。文蔭中另擇差出。使之着意檢察。何如。上曰。依爲之。命退。諸臣以次退出。
정조 6년
壬寅十一月初八日午時。上御誠正閣。左承旨入侍時。左承旨徐有防。記事官李祖承。兼春秋金健修金鳳顯。以次進伏訖。以禮曹今月初十日。王大妃殿誕日陳賀節目。命書傳敎曰。謹依慈敎。今番權停。書訖。命退。承史以次退出。
정조 6년
壬寅十一月初八日申時。上御誠正閣。右承旨與戶曹判書入侍時。戶曹判書李性源。右承旨李在學。記事官李祖承。兼春秋金健修金鳳顯。以次進伏訖。上曰。監印堂上鄭昌聖。明日入侍事。分付。賤臣承命出傳。還入進伏。上曰。下直守令入侍。出榻敎賤臣承命出。與安邊府使鄭淵淳偕入進伏。上曰。安之爲邑。介於公道。責大任重。必須善爲做治。無負分憂之意也。命先退。上曰。備局謄錄中。以今年條觀之。多有遺漏處。卿果照檢耶。性源曰。遺漏處種種添入。而亦有未及照檢者。實爲悚惶矣。命書傳敎曰。左副承旨許遞。前望單子入之。命退。諸臣以次退出。
정조 6년
行都承旨嚴璹藥院直。左承旨徐有防坐。右承旨李在學坐直。左副承旨沈有鎭坐。右副承旨未差。同副承旨李時秀坐。注書李祖承藥院直一員未差。假注書趙衍德仕直。事變假注書金致泳仕。
정조 6년
以來十一日輪臺取稟。傳于李在學曰。爲之。
정조 6년
李在學啓曰。假注書李敬行。身病猝重。勢難察任。今姑改差。何如。傳曰。允。
정조 6년
假注書李敬行改差。代趙衍德爲假注書。
정조 6년
傳于沈有鎭曰。左副承旨與監印堂上入侍。
정조 6년
李在學啓曰。新除授右副承旨宋載經。卽爲牌招察任。何如。傳曰。允。
정조 6년
徐有防啓曰。新除授右副承旨宋載經。時在洪忠道懷德地。斯速乘馹上來事。下諭。何如。傳曰。許遞。前望單子入之。
정조 6년
以前修撰姜彝正禁推傳旨。傳于李在學曰。分揀。
정조 6년
傳于嚴璹曰。坐直承旨入侍。
정조 6년
以統制使具明謙狀啓。南村鎭軍餉虛留。不卽査聞。惶恐待罪事。傳于李在學曰。勿待罪事。回諭。
정조 6년
李在學。以弘文館言啓曰。本館下番。姑降入直。事甚未安。校理洪仁浩。副校理李魯春。修撰嚴思憲。副修撰吳泰賢。旣有只推之命。修撰嚴思憲。副修撰吳泰賢。竝卽牌招推移入直。校理洪仁浩。副校理李魯春。一體牌招察任。何如。傳曰。允。
정조 6년
李時秀。以刑曹言啓曰。因內醫院啓辭。原春道審藥。令該曹照律嚴處事。命下矣。當該審藥鄭碩運。使之發刑差推捉。則碩運已爲下去本道云。卽爲發關捉來。考律嚴勘之意。敢啓。傳曰。知道。
정조 6년
李在學。以義禁府言啓曰。京畿監司李亨逵啓本據刑曹粘目內。南陽前府使姜游。移本府處之事。允下矣。姜游今方待命。卽爲拿囚之意。敢啓。傳曰。捧供以聞。
정조 6년
李時秀。以刑曹言啓曰。罪人金龍大。減死定配事。命下矣。依傳敎罪人金龍大。咸鏡道利城縣定配所。卽爲押送之意。敢啓。傳曰。知道。
정조 6년
李在學。以禁衛營言啓曰。本營哨官金精允。身病猝重。勢難察任。改差。何如。傳曰。允。
정조 6년
李在學。以右邊捕盜廳言啓曰。本廳兼從事官李瀁。身病猝重。勢難察任。改差。何如。傳曰。允。
정조 6년
李在學。以軍器寺官員。以提調意啓曰。今此陳賀方物封進事。頃以筵稟蒙允。關西別方物所納甲冑二部價。湖南甲冑一部價。依前例上下之意。分付惠廳。何如。傳曰。允。
정조 6년
左參贊李命植疏曰。伏以。日吉辰良。縟儀順成。歡忭之忱。中外惟均。於休我列聖朝洪功盛德。度越前代。輝映史乘。而彙爲一書。發揮謨烈。闡揚徽美。獻于閟宮。垂之來許。禮擧曠古。慶實無前。臣不幸有病。未克隨諸臣後。駿奔於太室親上之日。鰲抃於大庭咸造之班。臣於此時有斯疾命矣。夫闕禮之罪。方俟重勘。忽伏奉進秩之寵。聞命驚惑。不知所以自措。念臣文識疎矩。寶編纂輯之際。不過抄節祕史。送于校堂而已。元無修潤勘正之勞。則今焉混被賞典。不亦僭且褻乎。且況先朝世室之將擧。元子定號之有命。斯誠吾東方億萬年無疆之休。固宜卽日祗肅。以抒歡欣蹈舞之忱。而第臣一年之中。驟擢三階。冥升無漸。亢之又亢。滿而愈滿。招損挻災。理必無幸。不但在臣。爲一己辭受之節。其於淸明愼爵賞惜嚬笑之政。所關爲如何也。惶愧之極。有難叨冒。玆陳短章。猥暴微懇。伏乞聖明。亟許收還臣新授資秩。以重名器。以安私分焉。臣無任屛營祈懇之至。謹昧死以聞。答曰。省疏具悉。卿其勿辭行公。
정조 6년
壬寅十一月初九日午時。上御誠正閣。左副承旨與監印堂上入侍時。監印堂上鄭昌聖。左副承旨沈有鎭。記事官李祖承。兼春秋金健修金鳳顯。以次進伏訖。上曰。今日仕進承旨誰某乎。有鎭曰。右副及同副承旨矣。上曰。寶鑑印本。爲幾何件乎。昌聖曰。進上件。奎章閣件及頒賜件。合爲一百八十件。而私件爲二百件矣。上曰。當自內閣。有加印之件。功役何當告訖耶。昌聖曰。似在望間矣。上曰。綸音頒布。以謄出之役。每患遲滯。故特以省弊之意。使之印頒。而又復遲滯。果何故耶。有鎭曰。鑄字中諺字。多有新刻者。而且白綿紙件則漬水印出。故自爾遲滯矣。上曰。諺字亦依他活字樣。多數鑄置無妨矣。仍命退。諸臣以次退出。
정조 6년
壬寅十一月初九日酉時。上御誠正閣。左承旨入侍時。左承旨徐有防。假注書趙衍德。記注官金健修金鳳顯。以次進伏訖。上曰。右承旨同副承旨入侍。賤臣承命出。與李在學李時秀偕入進伏。命有防讀奏抄啓文臣試券。仍親考至一天。敎曰。此券。誠善作矣。有防曰。然矣。考訖。上曰。今番科作。皆善作矣。有防曰。果然矣。仍親書等第。命拆封。二下一。徐龍輔。二下。李益運金載瓚朴宗正鄭東浚曺允大。三上。李錫夏洪仁浩李祖承。三中。李魯春李東稷。三下。李顯默等。以次出榜訖。上曰。李祖承。大有前進。誠可嘉矣。有防曰。然矣。上曰。玉堂上番入侍事。分付。賤臣承命出。與洪仁浩偕入進伏。上曰。以新錄入直。果何如。仁浩曰。實不稱矣。上曰。昨年爲課試畫壯乎。仁浩曰。然矣。上曰。黃柑。非久當上來矣。有防曰。數三日內。似當入來矣。上曰。聞儒生輩多數來待云。若許通方外。則當爲好矣。在學曰。然矣。命退。諸臣以次退出。
정조 6년
行都承旨嚴璹藥院直。左承旨徐有防坐。右承旨李在學坐直。左副承旨沈有鎭坐。右副承旨未差。同副承旨李時秀坐直。注書李祖承仕一員未差。假注書趙衍德仕直。事變假注書金致泳仕。
정조 6년
惠慶宮中宮殿。政院玉堂口傳問安。答曰。知道。
정조 6년
李時秀。以禮曹言啓曰。明日。輪對官落點單子修啓時。司圃署別提姜文德。今月初六日政。移拜重林察訪。而曚不覺察。仍以前職修啓。致有落點。下誠難免不審之失。臣則惶恐侍罪。原單子中。改付標以入之意。敢啓。傳曰。知道。卿則推考。
정조 6년
壬寅十一月初十日巳時。上御誠正閣。右承旨入侍時。右承旨李在學。假注書趙衍德。記注官金鳳顯。別兼春秋鄭東浚。以次進伏訖。上曰。同副承旨入侍。賤臣承命出。與李時秀偕入進伏。上曰。左右參贊。謝恩後仍卽出去乎。時秀曰。姑未出去矣。命讀公事。在學讀奏訖。命退。承史以次退出。
정조 6년
壬寅十一月初十日巳時。上御誠正閣。左副承旨入侍時。左副承旨沈有鎭。記事官李祖承。兼春秋金鳳顯。別兼春秋徐龍輔。以次進伏訖。上命書傳敎曰。今日次對。退定於明日。各司久任郞廳。同爲來待。仍命退。承史以次退出。
정조 6년
壬寅十一月初十日午時。上御誠正閣。左承旨入侍時。左承旨徐有防。假注書趙衍德。記注官金鳳顯。別兼春秋鄭東浚。以次進伏訖。上曰。昨日課試。擧皆善作。而至於洪仁浩。便是三場壯元矣。有防曰。然矣。如是勸課。故擧有前進之效矣。上曰。然矣。有防曰。本閣設置。今已有年。而直房尙無定處。每當諸閣臣赴闕之際。輒有他朝房借隣之嘆。事面之苟艱。已無可言。而雖以吏胥輩言之。接足無所。掣肘多端。此不可不汲汲變通。而本閣財力。旣無以拮据。有司經費。又不必取用。臣意則戶曹朝房。內外通爲數十餘間。而北邊之兩房一廳。足爲該曹堂郞分休之地。西南十餘間。名雖郞廳大廳。而元非緊用之處。便是空閑之地。設有曹郞暫留之時。北邊廳舍。旣如彼恢恢。又有別例房待令所。則其所推移。可謂綽有餘裕。今此十許間之自本閣取爲朝房。少無所妨。以此分付該曹。何如。上曰。依爲之。出擧條命退。承史以次退出。
정조 6년
行都承旨嚴璹藥院直。左承旨徐有防坐。右承旨李在學坐直。左副承旨沈有鎭傳旨未下。右副承旨李世奭坐。同副承旨李時秀坐直。注書李祖承仕一員未差。假注書趙衍德仕直。事變假注書金致泳仕。
정조 6년
李時秀啓曰。左副承旨沈有鎭。今日不爲仕進。卽爲牌招。何如。傳曰。允。
정조 6년
備忘記。昨今年廟宮五時大享。皆未能躬祼。實有如不祭之歎。而眞殿時享。今年亦姑不得親行。冬至祭。當詣永禧殿親行。該房知悉。
정조 6년
吏曹口傳政事。以李夔爲司僕正。
정조 6년
李在學。以兵曹言啓曰。兼司僕將金益彬。身帶宣傳官之任。兩處供職。實難兼行。呈狀乞遞。所帶兼司僕將之任。今姑改差。何如。傳曰。允。
정조 6년
李在學。以兵曹言啓曰。今十一月二十六日國朝寶鑑親上太廟時。以何營軍兵隨駕。何營軍兵留陣。而禁軍馬步軍。幾番幾哨磨鍊乎。敢稟。傳曰。訓局都監。爲先後廂。禁御兩營留陣。禁軍全數隨駕。十七日永禧殿親祭時。訓局步軍十二哨馬軍二哨。爲先後廂。禁衛營留陣。禁軍三番隨駕。
정조 6년
李時秀。以義禁府言啓曰。咸昌縣監李廷衡。拿囚之意。敢啓。傳曰。捧供以聞。
정조 6년
李時秀。以義禁府言啓曰。統制使具明謙啓本據刑曹粘目內。南村前別將崔致成金昌澤金光佑金得商曺景休高廷燁等。移本府處之事。允下矣。金昌澤金光佑金得商曺景休高廷燁等。今方待命。卽爲拿囚。李格。旣已身故云。勿論。而崔致成。時在全羅道靈巖地云。依例發遣府羅將。拿來。何如。傳曰。允。捧供以聞。
정조 6년
備忘記。傳于李在學曰。諸道尤甚邑或之次邑。皆有分數停退。而本道則以年事之稍實。無是命。尤甚處參重。目下民情。有切急。卿其便宜分數停退事。下諭全羅監司。
정조 6년
右議政金熤箚曰。伏以。臣昨於公退之路。忽有寒感之疾。而伏承今日賓對之命。擬將略加調治。强策趨簉。夜又經一陣寒戰。痰嗽特地甚劇。呼吸喘喘。神精眩瞀。試欲蠢動而末之自力。噫。目今時憂多端。民事日棘。聖上憂勞。宵旰靡暇。如臣無似。備位於輔相之列。愚未效率職之道。病又失陳力之義。辜負大矣。悚惶極矣。玆敢短箚自列。仰請譴勘。伏乞亟降明命。嚴賜威罰焉。取進止。答曰。省箚具悉卿懇。未參何傷。卿其安心勿辭善攝。仍傳于李時秀曰。此批答。遣史官傳諭于右議政。
정조 6년
慶尙監司李秉模疏曰。伏以。天啓鴻休。慶占螽斯。歡忭之忱。朝野惟均。仍伏念。臣罪積丘山而荷再造之恩。報蔑絲毫而躋二品之列。時聯閣班。近寶扆之淸光。月侍課講。襲香案之餘薰。歸詑室家。感結夢寐。縱使窮年而不霑寸祿。終世而不做一官。臣之涯分。已萬萬踰濫矣。誰謂薇垣之銜纔紆。嶺臬之命繼降。殆若晉進方闢。中外歷試者然哉。臣家雖世祿之裔。生於匹士之門。平生聞見。局於僻陋之鄕。尋常自期。不過爲貧而仕。則綰得一縣印。固將塞破眼孔矣。意外數年之間。驟攬華要。果然過福之災。遂底顚沛。此實臣心之所自悼。而聖鑑之所俯憐也。顧今爲臣之計。惟在於奔走散地。歌詠聖恩而已。惟此七十州觀察之任。曷嘗彷彿於臣身也。雖然糜粉之願。銘在肝肺。黥劓之補。義甘蹈赴。則凡於才力所及。敢或一分逡巡。而獨奈嶺之爲壤。最距於國中。北擁大嶺。素稱八路之雄。南接島夷。未釋百年之憂。此其控禦之難也。財賦廣而簿書繁。豪右競而訟獄滋。此其剸理之難也。名城巨府之錯落碁布。非武曷足以彈壓。講院鄕塾之遠近相望。非文曷足以觀感。凡此數事。已非人人可了。而況又水旱連年。饑饉荐臻。倉儲漸罄於賑貸。民生日歸於顚連。縱賴我聖上蠲恤之澤。幸免散而之四之歎。而方秋之甁瞿甖已空。嗣歲之耕播何望。此時吾民之所恃者。守宰也。守宰之所恃者。方伯也。方伯而非其人。則民將疇恃。而聖朝前後之惠。亦無以下究也。今若不量其才。不揣其力。惟以日享厚廩。自爲得計。沾沾然妻子暖飽之爲樂。則其於七十州生靈。何哉。臣之所大懼者。正在於此。若乃非分之愧。不稱之譏。臣不暇煩陳於紸纊之前。以效前人之例套也。儻殿下念及于此。則想不待臣言之畢。而有以處臣也。日昨肅命。只出於重試役之義。而非敢以見職自居之狀。不惟同朝之所共知。抑或天地父母。念蕃寄之至重。諒臣言之非飾。亟解臣嶺南觀察使之任。回授可堪之人。千萬幸甚。答曰。省疏具悉。卿其依請往省焉。
정조 6년
壬寅十一月十一日午時。上御誠正閣。左承旨入侍時。左承旨徐有防。記事官李祖承。兼春秋金健修金鳳顯。以次進伏訖。上曰。監印堂上入侍。出榻敎賤臣承命出。與監印堂上李性源鄭昌聖偕入進伏。上曰。箋文刻役。何當告訖乎。性源曰。今日始爲畢刻矣。上曰。印役。當自今爲始耶。昌聖曰。今日則似難始役。明朝當爲之矣。上曰。卿等於寶鑑之役。多有效勞。故俄下煎藥矣。卿等見之乎。昌聖等曰。臣等於是役。與有榮焉。安有微勞之可紀。而聖念至此。臣等實不勝惶恐矣。仍命退。諸臣以次退出。
정조 6년
行都承旨嚴璹藥院直。左承旨徐有防坐直。右承旨李在學坐。左副承旨未差右副承旨李世奭坐。同副承旨李時秀坐直。注書李祖承病一員未差。假注書趙衍德仕直。事變假注書車亨衢仕。
정조 6년
李時秀啓曰。監察十三員內。四員未署經。今此各處冬至祭享。無以分排。在前如此之時。未署經監察。有署前行公之例。今亦依此例出仕事。分付。何如。傳曰。允。
정조 6년
傳于李時秀曰。右承旨入侍。
정조 6년
李在學啓曰。事變假注書金致泳。身病猝重。勢難察任。今姑改差。何如。傳曰。允。
정조 6년
事變假注書望。以車亨衢爲假注書。
정조 6년
傳于李時秀曰。禁府時囚。今日內。皆令草記照律。
정조 6년
以左副承旨沈有鎭牌不進罷職傳旨。傳于李時秀曰。許遞。
정조 6년
以糧餉廳從事官趙時淳拿處傳旨。傳于李時秀曰。分揀。
정조 6년
傳于李時秀曰。觀此寶鑑奉詣時節目。元無祗迎節次磨鍊之事。該曹事。大是不察。當初傳敎中。旣有動駕時前導奉詣之敎。則予其可立而見之乎。當該堂上推考。更爲磨鍊以入。
정조 6년
傳于李時秀曰。本職禮曹。已多做錯。兼帶金吾。又有疎漏。重臣事。誠極未安。儀節之做錯。尙諉色吏。議讞之疎漏。豈諉律官。況朝有草記照律之命。而日暮後始乃入啓。又是不審之一端。禮曹判書兼判義禁鄭尙淳爲先從重推考。
정조 6년
傳于李時秀曰。寧遠郡守罷黜之代。口傳差出。
정조 6년
吏曹口傳政事。以金益彬爲寧遠郡守。
정조 6년
李時秀。以訓鍊都監言啓曰。依下敎。藏虹門一處把守將一人軍六名。永肅門二處把守軍八名。自今日爲始。還歸直所。金虎門入直將官。率軍三名。夜三次晝一次巡察。而無勿禁之標則更巡。每有相詰之事。分付兵曹。何如。傳曰。允。
정조 6년
李時秀。以義禁府言啓曰。禁府時囚。今日內皆令草記照律事。命下矣。時囚罪人李廷衡段。慶尙監司趙時俊啓本內。罪人黃河潤逃躱上京。作此無前之變怪。該縣監失囚之罪。宜卽論勘。而謹按大明律。失囚者。百日內能自捕得及他人捕得。皆免罪。論罷一款。雖不擧論。此等重囚。防守不嚴。任其脫枷逃走。致有此萬萬驚駭之擧者。不可無罪。令攸司稟處。罪取考律文。則大明律主守不覺失囚條有曰。獄卒不覺失囚者。減囚罪二等。司獄官典減獄卒罪三等。百日內能自捕得及他人捕得。皆免罪囚。應禁而不禁條有曰。凡獄囚應枷鎖杻而不枷鎖杻。及脫去者。若囚該死罪。杖六十。大典推斷條有曰。犯私罪。杖六十。奪告身一等。犯枉法受贓外。笞杖竝收贖云矣。李廷衡。杖六十收贖。奪告身一等放送。姜游段。京畿監司李亨逵啓本內。常賑廳太七百八十九石零段。今夏狀請分俵外。民間加分。春牟四十五石零段。色吏逋欠。而合八百三十四石零。爲虛留。莫重國穀之若是虛留。揆以法意。誠極駭然。罪取考律文。則續大典倉庫條有曰。還上加分不及半者。奪告身。虛錄守令。徒三年定配。又五年禁錮。名例有曰。二罪俱發。以重者論。大典推斷條有曰。犯私罪。杖一百以上。告身盡行追奪云矣。姜游從重論。告身盡行追奪。又五年禁錮。洪忠道忠州牧連原驛。徒三年定配。而以啓本內辭意。具罪目。依例發遣府書吏。押送配所。金昌澤金光佑金得商曺景休高廷燁等段。統制使具明謙啓本內。還上各穀中。民間流來反作都數五百三十石零。監色各人等反逋都數一千二百二十七石零。各鎭堡穀物。自是緩急待變之需。法意之嚴重。何如。而該鎭監色輩。迭相幼幻。年年反作。致使莫重餉穀。蕩然無餘者。誠萬萬寒心。而旣未能督捧而充數。亦未能發覺而査報者。專出掩諱姑息之計。究厥所爲。誠極痛駭。罪取考律文。則續大典倉庫條有曰。虛錄守令。徒三年定配。又五年禁錮。反作守令。以虛錄律論。大典推斷條有曰。犯私罪。杖一百以上。告身盡行追奪。續大典推斷條有曰。徒流以下之罪。喪前所犯而喪後發覺者。從勘斷時收贖。凡擬罪時。功臣子與孫。綱常賊盜外。杖流以下許贖。大明律老少廢疾收贖條有曰。凡年七十以上。犯流罪以下收贖云矣。喪人金光佑。告身盡行追奪。又五年禁錮。而徒三年定配。以喪前所犯收贖。金得商父萬鎰。揚武原從功臣云。告身盡行追奪。又五年禁錮。而徒三年定配。以功臣子收贖。高廷燁段。年七十二云。告身盡行追奪。又五年禁錮。原春道旌善郡好善驛。徒三年定配。曺景休。告身盡行追奪。又五年禁錮。黃海道豊川府安山驛。徒三年定配。而竝以啓本內辭意。具罪目。依例發遣府書吏羅將。押送于各其配所。何如。傳曰。允。如有功議。各減一等。
정조 6년
壬寅十一月十二日辰時。上御誠正閣。右承旨入侍時。右承旨李在學。假注書趙衍德。記注官金鳳顯。別兼春秋徐龍輔。以次進伏訖。上曰。各道年分抄錄。今日當畢書乎。在學曰。似當告訖矣。命在學讀奏公事。仍書判付訖。上曰。永陵摘奸。同副承旨當進去。以此分付。可也。命退。承史以次退出。
정조 6년
壬寅十一月十二日午時。上御誠正閣。左承旨入侍時。左承旨徐有防。假注書趙衍德。記注官金鳳顯。別兼春秋徐龍輔。以次進伏訖。上曰。課試試券。連爲捧入事。分付。賤臣承命出傳。命有防讀奏試券。上親考至五天。敎曰。此文誠善作矣。有防曰。然矣。親批八句。考訖。上曰。一直提學。勿爲出去。以出榜次。來待政院事。分付。賤臣承命出傳。命退。承史以次退出。
정조 6년
壬寅十二月十二日未時。上御誠正閣。閣臣入侍時。直提學鄭志儉。右承旨李在學。假注書趙衍德。記注官金健修金鳳顯。以次進伏訖。上曰。奉朝賀入侍事。分付。健修承命出。與徐命膺偕入進伏。上曰。箋文印役。今已告完耶。命膺曰。俄以差。備入啓矣。上曰。當進覽矣。命膺曰。進上件。踏以圖署。壯紙件。用朱紅。白紙件。用墨。好矣。上曰。可矣。內閣誌。欲使卿撰出。何如。命膺曰。旣有所掌之人。臣不敢撰進矣。上曰。卿見課試試券。可也。命膺進覽訖。奏曰。擧皆善作矣。上曰。第二券。略有疵病處矣。志儉曰。然矣。命退。諸臣以次退出。
정조 6년
行都承旨嚴璹藥院直。左承旨徐有防內閣進。右承旨李在學坐直。左副承旨未差。右副承旨李世奭坐直。同副承旨李時秀坐。注書李祖承藥院直一員未差假注書趙衍德仕直。事變假注書車亨衢仕。
정조 6년
傳于李在學曰。同副承旨。馳詣永陵。奉審摘奸以來。
정조 6년
傳于徐有防曰。右副承旨與監印堂上。留待守令入侍。
정조 6년
傳于李時秀曰。寧遠郡守留待。
정조 6년
傳于李在學曰。宣傳官有闕之代。口傳差出。
정조 6년
兵曹口傳政事。以具純爲宣傳官。
정조 6년
傳于李在學曰。右承旨與監印堂上入侍。
정조 6년
傳于李在學曰。凍獄滯囚。可悶。雖値齋日。亦多已例。時囚捧供以聞。
정조 6년
李在學。以吏曹言啓曰。今此宗廟各陵冬至祭獻官。老病公故外。實無分排之路。依近例以一品宗班都尉。正二品卿宰刑官。武臣曾經閫帥以上。通融塡差之意。敢啓。傳曰。知道。
정조 6년
李時秀。以義禁府言啓曰。李廷衡。杖六十收贖。奪告身一等。金光佑。告身盡行追奪。又五年禁錮。而徒三年定配。以喪前所犯收贖。金得商。告身盡行追奪。又五年禁錮。而徒三年定配。以功臣子收贖。高廷燁。告身盡行追奪。又五年禁錮。而徒三年定配。以年七十二收贖。姜游。告身盡行追奪。又五年禁錮。洪忠道忠州牧連原驛。徒三年定配。金昌澤。告身盡行追奪。又五年禁錮。原春道旌善驛。徒三年定配。曺景休。告身盡行追奪。又五年禁錮。黃海豊川府安山驛。徒三年定配事。照律草記批旨內。如有功議。各減一等事。命下矣。李廷衡父棅。揚武原從功臣慶昌君四寸親云。功議各減一等。笞四十收贖。附過還職。姜游。八代祖徵。靖國原從功臣。減一等。告身盡行追奪。又五年禁錮。徒二年半定配。金得商。以功臣子。徒三年定配。旣已收贖。減等一款勿論。金光佑高廷燁金昌澤曺景休等。無功議云矣。敢啓。傳曰。知道。
정조 6년
李世奭。以義禁府言啓曰。時囚罪人任希敎。今日內以本律照放後。草記事。命下矣。任希敎段。京畿監司李亨逵狀啓內。今此越獄逃躱兩囚。俱是錄啓罪人。而一時竝逃。誠極驚駭。罪取考律文。則大明律主守不覺失囚條有曰。凡獄卒不覺失囚者。減囚罪二等。司獄官典。減獄卒罪三等。大典推斷條有曰。犯私罪。杖一百以上決杖。告身盡行追奪。先朝受敎內王府決杖者。代以金贖矣。任希敎死罪囚減五等。杖七十收贖。告身盡行追奪。原春道洪川縣蓮峯驛。徒一年半定配。而以狀啓內辭意。具罪目。依例發遣府書吏。押送配所之意。敢啓。傳曰。如有功議。各減一等。
정조 6년
李世奭。以左邊捕盜廳言啓曰。依下敎罪人世彩魯文奎采等。移囚右捕廳之意。敢啓。傳曰。知道。
정조 6년
刑曹啓目。南原府囚推罪人全日先獄事段。依本律勘處爲白乎旀。全州府囚推罪人梁大善等獄事。待用刑依前囚推。期於得情爲白乎旀。靈光郡囚推罪人林女於仁惡等獄事段。待用刑別加詳訊然後。更爲參量稟處爲白乎旀。康津縣囚推罪人張永浩獄事段。待用刑嚴訊更推後稟處之意。分付道臣。何如。啓。此文案段置諸囚供案。無一起疑處乙仍于。有難遽然判下。訖此留中是如乎。卿等另加考閱是隱則。或有甚他般疑端是乙喩。龜精理會。更良指一稟處爲有矣。今番段。三堂各具意見陳聞。而以某見如此某見如彼爲結語。務從詳備。無或循例爲之事。知悉爲良如敎。
정조 6년
又啓目。咸興府推囚罪人朴尙玄段。待用刑連加嚴訊。期於取服。何如。啓。此文案。尙此留中者無他。獄案則備處分明是隱乃。囚招則詞證不備乙仍于。難以指一判決故也。其在重讞獄之道。廣詢博採。無所不可。卿等論見後。三堂各陳意見。覆啓爲良如敎。
정조 6년
又啓目。驪州牧囚推罪人禹聖周獄事段。待用刑各別嚴訊。期於取服。何如。啓。此文案之尙今留中。亦出於求生必死。無可起疑之處故耳。卿等有甚別般意見是隱喩。依律或勘律間。除尋常仔細考閱。更加酌確。論理稟處爲良如敎。
정조 6년
以備忘記。傳于李在學曰。道內被災尤甚諸邑。雖有一二蠲免。而歲色垂窮。勢同弩末。分數外還上。必亦未可知。守令急於勘簿。怯於被罪。以未捧爲已捧。必有反作之弊。未準捧處。量宜停退事下諭于洪忠監司。
정조 6년
禁府啓。驪州前牧使任希敎原情云云。問目內辭緣。泛稱遲晩。所當請刑是乎矣。曾經侍從。勿爲請刑。旣有先朝受敎。議處。何如。判付啓。滯囚可悶。今日內以本律照放後。草記爲良如敎。
정조 6년
前大司諫李秉模箚曰。伏以。世變無窮。煥九事又出矣。王綱有掃地之歎。亂賊無知懼之日。隱憂長慮。豈直爲一煥九而止也。然而有司之臣。或疎於擧行。司直之論。或涉於糢糊。以致聖人獨憂於九重。辭敎屢發於中朝。臣每奉朝紙。不敢以身非其職。而少弛其憂歎也。噫。彼煥九。特一貸頭之鬼耳。雖不以德相爲叔。煥億爲弟。其獰頑之狀。凶譎之性。素爲一世之指目。而又況今番獄情。不惟徯逕脈絡之咸湊於渠身。凶言註釋。渠亦不能自諱矣。特以其人理滅絶。欲自掉脫之故。一直諉之渠叔之做出。則以臣觀之。此又渠死罪之死罪。而惟我聖上。過推好生之德。始置勿問之科。則渠之生出獄門。雖渠。亦豈有自料哉。凶逆之種。固不可以常情責之。而渠若有一分嚴畏之心。抱頭趲程。想不待吏卒之督促。而乃反符同羅卒。遲徊中路。或交通書札。或求覓衣服。甚至水原之站。官吏爲之雇人。奴僕爲之傳衣。睯不畏懼。略無顧忌。則湖西之不由大路。只是次第事耳。噫嘻。此何擧也。王府之隷如此。則京外之民。安得不詿誤也。官府之吏如此。則一鄕之人。安得不煽動也。煥九之事如此。則前此煥億之行。從可知也。而湖海餘孽之暗地跳踉。又安知其必無也。德相配所之人客書尺。又安知其不爛漫也。臣故曰隱憂長慮。不直爲一煥九而止也。這間隱情。不可不及今窮覈而後已。臣謂罪人煥九。依前設局。嚴訊得情。押去羅卒韓尙得。水原吏車道碩及使喚諸人。一竝移付捕廳。究其情節。一邊査捕。其交通書札之類。施以當律。斷不容少緩也。嚴處此賊。乃所以嚴防煥億也德相也。乃所以鎭詿誤煽動之人心。惟聖明察焉。取進止。答曰。省箚具悉。所陳已諭他批矣。
정조 6년
司諫朴聖泰疏曰。伏以。噫嘻。痛矣。近年以來。千變百怪。何所不有。而豈有若今番煥九之事乎。渠以逆德爲叔。妖億爲弟。則雖無手犯。自在應坐之科。而今其嘯聚怪鬼之徒。敢生詿惑之計者。直與湖凶海賊。脈繹相關。聲氣互連。註釋之凶言。渠亦不得掩諱。而歸諸其叔之所爲。凶獰陰譎。眞所謂是叔是姪。論以王章。焉逭當律。秪緣天網太恢。姑施島配之典。輿情之憤鬱。已無可言。而凶悖之習。去而益甚。縱恣之擧。無所不至。始焉符同羅卒。交通雜人之書札。中焉指揮邑吏。狼藉奴屬之往來。終至不由直路而逶迤他逕矣。人心雖曰陷溺。下屬雖曰無識。必知鞫囚之不可容護。而府隷之曲爲其地。邑吏之一從其言。豈無隱情於其間而然哉。此而置之。則王綱無振肅。亂賊無以知戢。臣謂罪人煥九。亟令王府。依前拿來。設鞫得情。夬正典刑。押去羅將及水原官吏使喚諸人。亦竝付之捕廳。嚴覈情節。交通書札等節。一一査捕。繩以重律。以嚴鞫獄之體。以洩中外之憤。斷不可已也。仍竊伏念。臣於臺職。自知不稱。而前後屢叨。徒增罪戾。向來以成胤儉停啓事。至有大臣譴罷之請。臣亦其時諸臺中一人。當初停啓。雖以若浼之心。欲去逆澤所製之辭。而要其歸則未免妄率。損臺體關後弊之論。臣固受而爲罪。而今於僨誤之地。何敢諉以時月之稍久。揚揚爲冒應之計乎。且臣素患痰癖之症。挾感添劇。全却飮啖。宛轉床席。自力起動。其勢末由。以情以病。未卽趨謝。臣罪至此。無所逃矣。敢陳短章。仰瀆宸嚴。伏乞聖慈。俯垂矜諒。亟遞臣職。仍治臣罪。以肅朝綱。以安私分。不勝幸甚。省疏具悉。所陳已諭他批矣。
정조 6년
校理李喆模疏曰。伏以。天啓鴻休。慶占螽斯。歡忭之忱。小大惟均。煥九。是何等劇賊也。逆節傳襲乃叔。禍孽寔繁其徒。註釋凶憯之說。倡爲譸張之論。畢竟罪惡緊出於鞫招。端緖悉露於平問。論以王法。萬戮之猶輕。無一毫之可生。而三尺未加。遽下酌處之命。刑章之太寬。臣民之痛惋。已無可言。雖以渠之至頑極凶。苟有一半分人性。則惟當縮頸屛息。苟延晷刻之喘。而乃敢締結府隷。咆喝邑吏。逶迤嚴程。任渠行止。傳報其家。恣意使喚。至於雜人之交接。書札之通信。肆凶逞頑。少無顧忌。雖以朝士薄竄之行。尙不敢如是慢蹇。況渠以未結案之死囚。蔑法慢命。一至此極者。古今天下。寧有如許變怪乎。蓋其讎國之凶心。犯上之悖氣。漸染一室。習與性成。乃於戴頭俟刑之時。尙敢不悛舊習。咆哮跳踉。一如平日。此莫非德賊之尙保首領。故渠必謂渠雖如此。終莫之誰何而然也。其在明法紀定人心之道。如此凶賊。不可一刻容置於鄕獄之中。臣謂煥九。仍前拿致。牢囚王府。待用刑夬施顯戮。斷不可已也。臣伏見日昨所下備忘。深歎國綱之玩愒。逆孽之滋蔓。至有生道殺人之敎。臣奉讀欽歎。繼之以心寒膽掉也。今日玩愒之歎。滋蔓之憂。究其本則德賊之未正法是已。托名山林而啓亂孽死黨之心。身爲嚆矢而倡群凶誣上之論。湖凶海賊之窩窟者。誰也。澤白泓沈之源流者。誰也。苟究生道殺人之方。則恐無出於亟正德相之刑。明示亂逆之必誅。以絶衆奸之潛萌。則彼龍蛇可化爲赤子。而國勢可底於磐泰。伏願殿下。亟恢前日之敎。奮發朝綱之斷。毋使來日之又如今日焉。至如交接之人。書問之徒。未知爲何等不逞。而假使煥九。身爲所犯。旣是德賊之猶子。況且鞫囚之配路。則凡有血氣之倫。孰不痛斥之若浼。同憤之不暇。而此輩獨何心腸。睯不知法。寄問於書札。交通於道路。究其情迹。不問可知爲德賊之血黨死友。噫嘻。痛矣。近日之禁網太疎。隄防日壞。海孽倡之。懲討不嚴。此輩踵之。忌憚全無。此不嚴治。則爲德賊一死者。又不知幾箇之接跡矣。且其接語之際。寄書之中。必有如許多般凶謀密計。臣謂書問交通之類。竝令刻期詗捕。窮覈情節。夬正典刑。使彼凶孽。知所懲艾。而少絶滋蔓之患焉。臣忝論思。目見窮凶極惡之徒。踵有層生疊出之變。彷徨繞壁。不勝憂慨之忱。玆敢略入文字。仰塵崇嚴。伏惟聖明之裁處焉。省疏具悉。所陳已諭他批矣。
정조 6년
持平李羽晉疏曰。伏以。臣周流兩臺。殆無虛月而一味緘默。苟然尸素。居常悚恧。如負大何。乃者柏府除旨。遽及於薇省纔遞之日。臣於是。聞命却顧。惝怳感激。益不知所以自措也。噫。淸朝耳目。掄選何如。而曾未數日。誤恩聯翩。有若非臣莫可者然。臣之匪分之懼。不職之愧。固不暇恤。其於累聖簡而壞官方。何哉。玆陳短章。仰瀆崇嚴。伏乞天地父母。亟命鐫削臣職。以重公器。以安微分。不勝幸甚。臣方丐免之不暇。而事在目下。竊有所萬萬憂憤者。敢此附陳。惟聖明垂察焉。噫嘻。煥九。以德賊之姪。出鞫囚之招。端緖未盡究。典刑未及正。而遽下酌配之命。鞫體未免爲疎虞。輿情不勝其憤惋。爲有司者。雖不得不黽勉奉行。其在監押之節。檢束之道。固當十分嚴密。而該府發送之際。全不謹飭。致令押去羅卒。肆然落後。鞫囚發配。何等至嚴。而似此擧行。前所未聞。譴罷薄警。不足勘斷。臣謂不飭禁堂。更加刋削之典。主管羅卒。專係郞官。儻能檢飭於平時。寧容變怪之至此。當該都事。施以竄配之律。宜矣。至於煥九。直一未伏法之劇賊。押解府隷。何所顧藉。而慢不欲於配所。書訊雜人。何樣凶徒。而乃敢交通於死囚。況於飭敎截嚴之後。煥九則咆喝邑吏。恣意使喚。益肆凶戾之氣。羅卒則迂迴逕路。任其所之。少無畏戢之意。誠不知渠之咆哮跳踉者。有何憑恃而莫敢誰何。人之書問交通者。有何謀計而致此綢繆乎。苟究其本。則德賊之無國無法。久矣。凶肚逆腸。一串相傳。煥九之眼。又無國法。而漸染之習。不止於德賊一室之人而已。近世之逆變層生。人心之陷溺日滋。如彼亂孽之類。輿儓之賤。視朝家之治德賊。不及於弘鐫鏡夢之顯施極律。狃於宿處。習其餘焰。所以問訊於戴頭之逆。容護於押囚之行。頑不知法。一至於此。此專由於一德賊之未正法而致生。今日之許多變怪。寧不凜然寒心哉。且令煥九無甚情犯。目下凶悖之狀。足爲萬戮猶輕。況其註釋凶言。譸張妖說。陰嗾不逞之徒。顯售伸辨之計。窮凶叵測。與德賊。相爲首尾。論其罪惡。擢髮難數。天討之行。雖有其日。而此等窮亘古所未有之賊。不可一刻容置於編配之所。州縣之獄。臣謂德相煥九。具格拿來。牢囚王府。以待用刑之日。夬施肆市之戮。使匝域臣民。咸知國有法焉。書問交通之人。不但爲睯不畏死。甘心黨逆。其於書札之中交通之際。必有別般凶謀。亟令捕廳。刻期詗捉。嚴加究覈。押去羅卒。亦命窮訊情節。竝爲各施當律。斷不可已也。省疏具悉。所陳已諭他批矣。
정조 6년
前掌令權坪疏曰。伏以。天啓共休。慶占螽斯。中外欣祝。曷有其極。仍伏念。臣出入臺閣。亦已多年。而未嘗出一言論一事。以效絲毫之補。居常愧恧。靡所容措。前後除旨之下。間或冒膺者。只出於怵分畏義。而尸素之懼。僨誤之憂。猶屬臣一己之私。而淸朝耳目之責。恐將緣臣而虧壞。此臣所以日夕惶蹙。去就俱難者也。忽於尋醫入城之日。又叨柏府新命。固當承膺之不暇。而第臣宿病。添劇於冒寒作行之餘。委頓旅次。症涉危惡。時月之間。萬無轉動之望。召牌之下。未伸叩謝之忱。一日虛縻。尤增罪戾。伏乞聖明。俯賜諒察。亟許鐫改。以安私分。以肅朝綱焉。臣於乞免之章。不宜贅及他說。而義重沐浴。不容泯默。玆敢附陳焉。噫。懲討不嚴。亂逆無忌。凶爲煥九。罪爲如煥九而未及究竟。遽命島配。獄體之疎虞。刑政之寬緩。莫此爲甚。由玆之故。纔出獄門。致有雜人之交通。行到中路。乃敢往復於渠家。名以鞫囚。若是跳踉。古今天下。寧有如許變怪哉。似此罪惡。不可一日容貸於覆載之間。而營獄拘囚之命。忽降於道啓之後。臣於是。尤不勝憂慨之至。當初酌配。旣失太寬。今此處分。尤乖獄情。如是而亂賊何以知畏。王章。何以得伸。臣謂罪人煥九。亟令王府。拿來嚴囚。待用刑。夬正王法焉。至於書札交通之處。自有其人。嚴査盤詰。覈得情節。有不可一刻遲忽。亦令王府。一體拿鞫。斷不可已也。近來紀綱解弛。人不畏法。至於今番羅將事而極矣。鞫囚押去。何等嚴重。而幺麽府卒。無所忌憚。或不隨去。或爲指使。末乃逶迤他逕。惟意所欲。此不但前所未聞。苟有一分法綱。豈若是放恣無嚴耶。其所懲礪之道。固當自有攸司。嚴査照律。而該府不飭之堂上。不可罷職而止。合施譴削之典。次知都事。方在拿囚者。亦令從重勘處。以懲日後焉。省疏具悉。所陳已諭他批。下段事。依施。
정조 6년
壬寅十一月十三日巳時。上御誠正閣。左承旨入侍時。左承旨徐有防。假注書趙衍德。記注官金鳳顯。別兼春秋鄭東浚。以次進伏訖。上曰。永陵摘奸同副承旨。今已進去乎。有防曰。俄始出去矣。上曰。明當早還耶。有防曰。招集西民。曉諭下敎。則似或遲滯矣。上曰。監印堂上。留在政院。待夕間入侍事。分付。命退。承史以次退出。
정조 6년
壬寅十一月十三日午時。上御誠正閣。右副承旨與監印堂上。留待守令入侍時。監印堂上李性源。右副承旨李世奭。記事官李祖承。兼春秋金健修金鳳顯。寧遠郡守金益彬。以次進伏訖。上曰。寧遠郡守。進前。益彬進前。上曰。寧遠近峽。民俗素稱頑悍。一自向日之後。繹騷之弊。不一其端。須盡鎭安之策然後。庶有矯弊之道。爾其往欽。俾有實效焉。命先退。上曰。排案床新造之役。可以及期耶。性源曰。新造者不過三數坐。而皆是改漆以用者。故事役便簡。且封裹日字。在於十九日。其間可以及之矣。上曰。寧遠郡守。使之卽爲下直事。分付。仍命書榻敎曰。寧遠郡守當日辭朝。命退。諸臣以次退出。
정조 6년
壬寅十一月十三日酉時。上御誠正閣。右承旨與判尹入侍時。判尹鄭昌聖。右承旨李在學。假注書趙衍德。記注官金鳳顯。別兼春秋金載瓚。以次進伏訖。上曰。吏判玉堂上番入侍事。分付。賤臣承命出。與金華鎭洪仁浩偕入進伏。上曰。吏判來待政院。差久乎。華鎭曰。然矣。上曰。判尹曾經刑判。見此殺獄判付。可也。仍命在學讀奏。上曰。榮川南三用。政欲傅生。而終無可救之端矣。昌聖曰。聖敎誠然。特從惟輕之典。以置傅生之路。則不勝欽仰矣。命書傳敎曰。今番陳賀頒敎文赦句。臨時自當添入。而赦文齎往祗受後。始欲修正放未放文書。則回下必至歲後。殊非慶不踰年之意。卽令備局。三懸鈴知委。元啓本正書以置。待赦文到營。只卽謄書赦文。當日內封啓。星火上送。而雖遠如北關。必趁來月旬前入啓。萬一遲滯。則道臣難免不飭之責。以此意各別措辭。行會諸道。因此而有下敎者。赦文中雖有已至配所未至配所。咸宥除之之句語。而近來啓本中未至配所之類。未免漏却。此殆發配之諸道。則諉以已發配。不爲別具狀聞。到配之該道。則果然未到配。亦未同始修啓。重罪之見漏。雖無係關。而輕罪或徒年之未蒙一視之澤。誠極矜悶。繼今以往。宜有一番定式。京外發配罪人。計其日字及程道。如未得抵配所官。則自發配之處。條列姓名罪名。附錄於放未放文書下端以啓事。一體行會。仍令禁府刑曹。亦爲知悉。照此爲之。載之受敎。永久遵行。命退。諸臣以次退出。
정조 6년
行都承旨嚴璹藥院直。左承旨徐有防坐直。右承旨李在學坐。左副承旨鄭志儉坐。右副承旨李世奭坐直。同副承旨李時秀坐。注書李祖承仕一員未差假注書趙衍德仕直。事變假注書車亨衢仕。
정조 6년
李世奭啓曰。憲府連日監察茶時。事甚未安。除在外外。未肅拜人員。竝卽牌招。何如。傳曰。允。
정조 6년
傳于李世奭曰。右副承旨馳詣宗廟景慕宮。奉審摘奸以來。
정조 6년
徐有防啓曰。今十八日永禧殿冬至祭親祭祭文。當爲製進。藝文提學徐有隣。待明朝牌招。何如。傳曰。允。
정조 6년
傳于李世奭曰。本職相妨。判義禁鄭尙淳許遞。同義禁姜世晃。亦是老病人。差祭同義禁。一體許遞。
정조 6년
傳于李世奭曰。禁府堂上前望單子入之。待下批牌招察任。
정조 6년
禁府堂上前望單子入之。判義禁李命植。知義禁李性源徐有隣。同義禁洪秀輔落點。
정조 6년
李世奭啓曰。新除授同義禁洪秀輔。時無職名。令該曹口傳付軍職。何如。傳曰。允。
정조 6년
兵曹口傳政事。副司直洪秀輔。
정조 6년
傳于李世奭曰。時原任大臣金吾堂上左右捕將入侍。
정조 6년
承旨前望單子入之。李鎭落點。
정조 6년
李世奭啓曰。新除授左副承旨李鎭。時在原春道襄陽府任所。斯速乘馹上來事。下諭。何如。傳曰。許遞。前望單子入之。
정조 6년
兵曹口傳政事。襄陽府使具世勣。
정조 6년
李在學。以都摠府言啓曰。去夜二更量。本府郞廳李東秀巡檢時。忠翊衛鄭興佑闕直矣。莫重闕內。如是闕直。極爲駭然。鄭興佑。令攸司科治。當該將。亦有不能檢察之罪。令該府拿問處之。何如。傳曰。允。
정조 6년
李世奭。以義禁言啓曰。本府都事。不可不備員。出使都事金思羲權以經。令該曹口傳相換。何如。傳曰。允。
정조 6년
吏曹口傳政事。禁府都事金思羲。司宰奉事徐有器。相換。禁府都事權以經。繕工奉事金載謙。相換。
정조 6년
李世奭。以義禁府言啓曰。本府都事。不可不備員。出使都事李寬鼎尹守默。令該曹口傳。相換。何如。傳曰。允。
정조 6년
吏曹口傳政事。禁府都事尹守默。訓鍊主簿閔廷恒。相換。禁府都事李寬鼎。典牲奉事申翼顯。相換。
정조 6년
李世奭。以義禁府言啓曰。任希敎。杖七十收贖。告身盡行追奪。原春道洪川縣蓮峯驛。徒一年半定配事。草記批旨內。如有功議。各減一等事。命下矣。任希敎祖守迪。揚武原從功臣。金昌尉異姓五寸親云。功議各減一等。杖一百收贖。告身盡行追奪之意。敢啓。傳曰。知道。